**Beszámoló**

Szeptember második hétvégéjén került megrendezésre az idei év első KP szombatja, ami a „9/11 20 év távlatából” címet kapta. Habár már közel három éve vagyok a Középiskolás Program tagja, még mindig ugyanolyan izgatottan várom ezeket az alkalmakat, mint amikor először belevágtam. A mostani pedig még inkább különleges nap volt, ugyanis egy év után végre visszatérhettünk a megszokott kerékvágásba, és nem online tartották meg az eseményt.

Már péntek este felutaztam Budapestre, hogy az egyik KP által megismert barátnőmnél aludjak, és másnap együtt indulhassunk a szakmai napra. Útközben csatlakozott hozzánk másik kettő diáktársunk is, így végül négyen érkeztünk meg az MCC új budapesti központjába, ahol sem ismerősökből, sem pedig új arcokból nem volt hiány. A nap Wittmann Zsolt, vagyis Zsolti, a KP programigazgatójának rövid köszöntőjével kezdődött. Ezután egy moderált beszélgetést hallgathattunk meg a 20 évvel ezelőtti terrortámadásokról, illetve következményeikről és a mai világra gyakorolt hatásukról. Szerintem egy nagyon érdekes és informatív beszélgetés volt, amit a résztvevők által feltett kérdések, és az azokra kapott válaszok tovább színesítettek. Rövid szünet után az új, idén ősztől induló Történelem/Írás kurzus bemutatója következett. Évről évre folyamatosan bővül a kurzuskínálat, és látszik, hogy a kreatív koncepciók mögött mennyi belefektetett munka van, ezért a végzős évemben is megpróbálom a lehető legjobban kihasználni az e-learning kínálta lehetőségeket. A bemutató után beszélgetőkörök következtek, hogy lehetőségünk legyen megismerkedni új emberekkel és még oldottabb legyen a hangulat.

Az ebédszünet a megszokott és elmaradhatatlan pizzázással telt, majd elkezdődött a szakmai nap második fele, és a délután folyamán a már korábban kiválasztott kiscsoportos workshopokon vettünk részt. Az első általam választott foglalkozáson a Lucifer-hatást jártuk körbe és arra kerestük a válaszokat, hogy az ember vajon miért és mitől válik/válhat kegyetlenné. A délután második felében a Vallásközi Párbeszéd Társaságának a római katolikus és az iszlám vallás képviselőivel beszélgettünk, akik a mi élményeinkre és tapasztalatainkra reflektálva mélyítették a tudásunkat és adtak választ a kérdéseinkre. Korábban még nem foglalkoztam közelebbről a témával, de az előadás alatt rávilágítottak, hogy milyen fontos is a vallásközi párbeszéd.

A programok végeztével néhányan még ott maradtunk beszélgetni a hazautazás előtt. Mint mindig, ez a KP szombat is jó hangulatban telt, mialatt új és érdekes dolgokról hallhattam és tanulhattam.